การประชุมเพื่อหาทางรับมือด้านสุขภาพของผู้คน ในแถบเอเชียใต้
รัฐมนตรีกระทรวงสาธารณสุขจากประเทศในภูมิภาคเอเชียใต้ เอเชียตะวันออกเฉียงใต้ รวม 11 ประเทศและองค์การอนามัยโลก ประชุมที่กรุงนิวเดลีนครหลวง
การประชุมซึ่งเริ่มมาตั้งแต่วันจันทร์เพื่อหาแนวทางรับมือปัญหาที่ท้าทายต่อสุขภาพของคนในภูมิภาคนี้ เช่น ปัญหาผลกระทบจากการเปลี่ยนแปลงของภูมิอากาศต่อสุขภาพของมนุษย์ เจ้าหน้าที่จากองค์การอนามัยโลกกล่าวว่าอุทกภัยหลายครั้งที่เกิดขึ้นอย่างรุนแรงเมื่อไม่นานมานี้ที่ส่งผลกระทบต่อประชาชนกว่า3 ล้านคนในอินเดียและเนปาล ได้แสดงให้เห็นแล้วว่าภัยธรรมชาติเริ่มนำความสูญเสียอย่างใหญ่หลวงด้านสุขภาพมาสู่ชุมชนอุทกภัยทำให้ประชาชนหลายหมื่นคนเสี่ยงต่อการเกิดโรคภัยไข้เจ็บหลายชนิด เช่นอหิวาตกโรค และโรคปอดอักเสบ มากาเร็ต ชาน ผู้อำนวยการองค์การอนามัยโลก กล่าวต่อเจ้าหน้าที่สาธารณสุขของเอเชียใต้และเอเชียตะวันออกเฉียงใต้ว่าภูมิภาคนี้จะต้องเพิ่มการสาธารณสุขขั้นมูลฐานเพื่อช่วยเหลือผู้เคราะห์ร้ายจากภัยพิบัติ คุณมากาเร็ต บอกว่าคนยากจนคือผู้ที่ได้รับความทุกข์ยากมากที่สุดดังนั้นการสาธารณสุขขั้นมูลฐานที่เข้าถึงคนยากจนจึงเป็นวิธีการป้องกันที่ดีที่สุดเมื่อมีปัญหาสุขภาพอันเนื่องมาจากภัยพิบัติที่เกิดจากสภาพอากาศที่รุนแรง ในการประชุมครั้งนี้เจ้าหน้าที่ที่ร่วมประชุมยังได้อภิปรายถึงแนวทางที่จะควบคุมการใช้ยาสูบซึ่งคร่าชีวิตประชาชนกว่า 1 ล้านคนในภูมิภาคนี้ส่วนการลดอัตราการเสียชีวิตของแม่และทารกก็ยังคงเป็นอีกปัญหาหนึ่งที่ท้าทาย โดยเฉพาะในอินเดีย บังกลาเทศ อินโดนีเซียเนปาลและพม่า ซึ่งมีอัตราการเสียชีวิตของแม่และทารกรวมกันเกือบ 1 ใน 3ของอัตราการเสียชีวิตจากทั่วโลก ผู้เชี่ยวชาญสุขภาพยังต้องการให้พัฒนายุทธศาสตร์ร่วมกันเพื่อต่อสู้กับการแพร่ระบาดของโรคที่เกิดจากยุงเป็นพาหะเช่น มาลาเรีย ไข้เลือดออก และสมองอักเสบจากเชื้อไวรัสซึ่งกลับมาแพร่ระบาดอีกในภูมิภาคนี้ อย่างไรก็ตามเจ้าหน้าที่ที่ร่วมประชุมก็เตือนว่าไม่ควรจำกัดความสนใจไปกับการแพร่ระบาดของโรคที่เกิดจากแมลงเพียงอย่างเดียวเรื่องนี้ คุณอันบูมานี รามาดอสส์ รัฐมนตรีสาธารณสุขอินเดีย กล่าวว่าความมั่งคั่งร่ำรวยขึ้นของประเทศในเอเชียทำให้เกิดโรคที่มาจากวิถีชีวิตที่เปลี่ยนแปลงไปเพิ่มขึ้นด้วย คุณรามาดอส กล่าวว่าโรคภัยไข้เจ็บที่เพิ่มขึ้นมาพร้อมๆ กับการพัฒนาทางเศรษฐกิจและสังคมของเอเชีย เช่นโรคเส้นโลหิตไปเลี้ยงหัวใจตีบ โรคมะเร็งโรคเบาหวาน และโรคเส้นโลหิตในสมองอุดตันปัจจัยเสี่ยงโดยทั่วไปที่ทำให้เกิดโรคเหล่านี้ คือการสูบบุหรี่และดื่มเครื่องดื่มมีแอลกอฮอลล์ ขาดการออกกำลังกาย และทานอาหารที่ไม่เป็นประโยชน์ต่อสุขภาพโรคเหล่านี้มีค่ารักษาพยาบาลแพงดังนั้นการควบคุมปัจจัยเสี่ยงจึงเป็นยุทธศาสตร์ที่เหมาะสมที่ทุกประเทศควรนำมาใช้ เจ้าหน้าที่ที่ร่วมประชุมยังได้กล่าวย้ำให้ภูมิภาคนี้ส่งเสริมระบบสาธารณสุขที่สามารถเข้าถึงได้เพราะประชาชนจำนวนมากยังมีฐานะยากจนอยู่